Ńdɔ fɔ́ɔ́ Ńtondôbə a ngálóm Yeremías ebúg dzíé, nyé nâ: 2Kələ́ á ḿbɛ̄ ndá Ǹtondôbə, ó yédán bod nâ: ‘‘Vógólán ǹkɔ́bɔ̄ Ńtondôbə, mínā mvôg Yúda, á myānyî míḿbɛ́ mī, nə́ myâzu lugu Ńtondôbə’’. 3Ǹtondôbə yǎ miǹkunda étē, Zambá Ísraɛ̂l, a dzó nâ: ‘‘Tsénéngán fúlú ai mim̀bɔán myáán, eyɔ̌ŋ te mǎyi sɔ́ tɔbɔ ai mínā é vóm ví. 4Tə myǎvógolo ńkɔ́bɔ̄ miǹnǎl nyūlú naa: ‘‘Tə́mpɛl Ǹtondôbə, Tə́mpɛl Ǹtondôbə, Tə́mpɛl Ǹtondôbə nyɔ́.’’ 5Hədá, tséndegán məfúlú máán ai mim̀bɔán myáán, mǐ tɔbɔgɔ sósōó á zāŋ dzāān mína mínā, 6tə myǎtíbilǐ ǹnə́ŋ, tɔ ǹkús, tə myāsoě məkǐ mə́ bod bə́sósōó á sí, é vóm ví, tə myǎtǒŋ bəzəzə̌ bəzambá, ású ámalá dáán, 7eyɔ̌ŋ te hḿ mə nə́ dzǎm tɔbɔ ai mínā é vóm ví, ńnam mə ngávə́ bēsōá báán ví ókōbá a zaa kwí ánā. 8Yénán anə́ myāvógolo ńkɔ́bɔ̄ mədugán yā ó sə́ kig ai m̀fí; 9Ádzīb, áwē, ándámǎn mə̄lúg, á kanǐ évwē sɔŋ, ávə̄ Baal mətúnuŋa, átǒŋ bəzəzə̌ bəzambá yā myā ḿbə́ yəmə̌ kig, 10eyɔ̌ŋ te tə́ myǎzu mə tə́bə̄ á mís, á é ndá nyí, é vóm bákad lugu dzwé dámā ví, mínā nâ: ‘‘Dzóm yáyǐ kīg bía bɔ ású ézəŋ ésə bǐ hə́ fug dzí”. 11Yə ndá dzama e ńtɔa yǎ ndá mim̀wúwúb, é ndá bákad lugǔ dzwé dáma, á mís máán étē ? Ńdɔ̄ á, éyə mǎmēn, mə̌ mayén dzɔ̄ nálā. -Ǹtondôbə énye a kɔ́bɔ ! 12Kaŋán hḿ é vóm yā ó ngáwóge ai ma, a Silo: ókōbá mə ngábɔ̄ nâ dzwé dáma á tɔ̄bɔ́ étēde; bəbə́gán ḿból mə̄ ngábɔ̄ vóm tē, ású bə́bə̂ bə́ mǎm yā áyɔŋ dáma Ísraɛ̂l.